JoveFest va omplir la Plaça d'Europa de l'Eliana de diversió per a joves
21 de octubre de 2019

La Plaça d'Europa de l'Eliana va ser l'escenari dissabte passat 19 del JoveFest, una jornada d'oci saludable i diversió dedicada als joves de la comarca de Camp de Túria de 12 a 30 anys. A partir de les 11 del matí van començar les activitats en els diferents tallers que van atraure diversos centenars de joves

Amb aquesta fira, la Mancomunitat Camp de Túria a través del seu departament de Joventut i l'Ajuntament de l'Eliana, que va exercir d'amfitrió, van voler fomentar la cohesió comarcal perquè els joves s'integren i coneguen la realitat d'altres municipis veïns, tot en un entorn saludable i lúdic. Amb aquestes convocatòries es busca, també, generar la participació juvenil activa, implicar els joves de la comarca perquè amb les seues propostes es prenguen decisions i s'aborden problemes que els preocupen.

En Jovefest es van registrar quasi quatre-centes inscripcions que donaven dret a participar de forma gratuïta en les activitats, així com a una degustació de paella a l'hora de menjar. La participació va ser massiva en tots els tallers, destacant els de grafiti, parkour, realitat virtual i rap. El Scape Room també va comptar amb molts visitants i els tallers de jocs de taula, especialment el de la Fallera Calavera. L'experiència en general va ser valorada com molt positiva tant per part dels organitzadors com pels assistents.

El regidor de Joventut, Jorge Pérez Comeche, va afirmar que treballarà perquè “l'Eliana compte tots els anys amb un esdeveniment similar, un punt de trobada de les persones joves del municipi que supose una jornada participativa d'oci saludable i de diversió”, destacant que cal reforçar l'oferta de propostes d'aquest tipus d'oci sobretot amb la població de 12 i 17 anys.